Par cui che al è in Friûl e je une altre volte il moment di Viva Onde Furlane, la fieste-conciert a pro de “radio libare dai furlans”.
Di une bande cheste e je une biele gnove, stant che il caratar di fonde de manifestazion, che zaromai di cinc agns e je deventade une ocasion speciâl di incuintri tra emitente e il so public, al è chel di jessi une biele fieste di musiche, di ideis e di creativitât. Di chê altre, però, e je la enesime conferme di cemût che Onde Furlane, che a tacâ dai prins di Fevrâr dal 1980 e fâs un servizi public di informazion e di promozion culturâl, si cjati simpri a scugnî inventâsi alc di gnûf par mantignisi “vive” e par lâ dilunc a jessi cussience critiche, motôr identitari e pont di riferiment multiculturâl libar e indipendent.
L’apontament cun Viva Onde Furlane al è par sabide ai 18 di Lui a Bagnarie, alì dal Parc ‘ex Tiro a volo’ a tacâ di 9 sot sere. Il program al è siôr, come par solit, e al cjape dentri il messedot di texmex e surf rock’n’roll dai Daisy Chain, lis improvisazions vocâls tra jazz e folk des Vociniconsuete, il rock potent e alternatîf dai Volvodrivers, l’hip hop cjargnel e internazionâl dai Carnicats e la turbostaiare scalembre, visionarie e penze di rock e di blues dai LaipNessLess, che di pôc timp incà a àn dât fûr il lôr cd di esordi Bestiis Forestis, disc numar 50 dal catalic di Musiche Furlane Fuarte, la etichete discografiche nassude tal 1999 propit daûr de esperience di Onde Furlane e dal concors musicâl Premi Friûl.
Sul palc a saran ancje altris vôs e espressions “furlanis” e “fuartis”, che a rivin de radio o ben che a son dongje de emitente, che e trasmet sui 90 Mhz te plui part dal Friûl e sui 90.2 Mhz in Cjargne e che si pues scoltâle in dut il mont su internet ae direzion http://www.ondefurlane.eu.
Al è il câs dai Cjastrons, i trê zovins creatîfs che in chestis setemanis a son daûr a meti adun, cu la regjie di Marco D’Agostini, la serie tv Friûl Revolution, produsude propit de cooperative Informazione Friulana che e je la societât editore di Onde Furlane.
Al è ancje chel dai atôrs Federico Scridel e Michele Polo, che tra lis altris a son autôrs e protagoniscj, dutun cun Leo Virgili, dal spetacul Contis Tarondis, produsût de associazion Lenghis dal Drâc – Amîs di Onde Furlane e vincidôr dal premi Piccoli Palchi 2014/2015 dal ERT (Ente regionale teatrale del Friuli-VG).
La titolâr de organizazion di Viva Onde Furlane e je propit Lenghis dal Drâc, che e je stade metude adun par fâ progjets culturâi e di agregazion e soredut cun chê di meti dongje iniziativis a pro des ativitâts de radio.
La part finâl de manifestazion e varà tant che protagonist il dj set de crew di Abrasive, trasmission che ogni martars di sere, di 9 e mieze a 11, e sparnice su lis frecuencis di Onde Furlane punk e hard core a sbreghebalon.
Viva Onde Furlane si conferme ancje chest tant che une sorte di vetrine di ce che al nas ator de radio e de sô societât editore.
Cualchi an indaûr l’innomenât poete Pierluigi Cappello al marcave che «Onde Furlane e à une funzion fondamentâl: di testemoneance, di resistence e di moltiplicatôr culturâl» e che «se e gjoldès di un jutori economic che al fos proporzionâl cu la cuantitât di ideis e di energjiis che e prodûs e che met dongje, e sarès pardabon siore».
Magari cussì no, nol è cussì e Onde Furlane, cun ce che e je e cun ce che e fâs, e je simpri in pericul di ridimensionament e fintremai di disparizion. Par chel al è impuartant cjapâ part a Viva Onde Furlane: par che Onde Furlane e vivi. Ducj a son invidâts: jentrade libare e “ufierte obleade”.
L’event al è zimulât cul cuint Forum cuintri des grandis oparis inutilis e imponudis, che si davuelç a Bagnarie dai 17 ai 19 di Lui.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn